
XX JUBILARNO SAVJETOVANJE IZ OBLASTI GRAĐANSKOG PRAVA 
JAHORINA, 20-23. OKTOBAR 2026.

Broj: USRS - 860/26
Datum; 26.06.2026
Poštovani,
Posebna nam je čast i zadovoljstvo da Vas pozovemo da svojim učešćem uveličate XX jubilarno Savjetovanje iz oblasti građanskog prava, koje organizuje Udruženje sudija Republike Srpske, u saradnji sa Udruženjem sudija/sudaca u Federaciji Bosne i Hercegovine, Udruženjem sudija u Bosni i Hercegovini, Centrima za edukaciju sudija i javnih tužilaca u Republici Srpskoj i Federaciji Bosne i Hercegovine, Advokatskim komorama Republike Srpske i Federacije Bosne i Hercegovine i Pravosudnom komisijom Brčko distrikta Bosne i Hercegovine.
Savjetovanje će biti održano od 20. do 23. oktobra 2026. godine u hotelu „Termag“ na Jahorini.
Dvadeseto savjetovanje predstavlja značajan jubilej i potvrdu uspješne tradicije stručnog okupljanja nosilaca pravosudnih funkcija, advokata, profesora pravnih fakulteta i drugih uglednih pravnih stručnjaka iz Bosne i Hercegovine i regiona. Kao i prethodnih godina, predavači će biti eminentni pravnici, istaknute sudije, profesori i advokati koji će svojim izlaganjima dati doprinos razmatranju najaktuelnijih pitanja iz oblasti građanskog prava.
Povodom jubileja, ove godine će, pored redovnog Zbornika radova XX Savjetovanja, biti objavljen i poseban Jubilarni zbornik sabranih radova, koji će obuhvatiti izbor najznačajnijih stručnih i naučnih radova objavljenih tokom prethodnih devetnaest savjetovanja, kao trajno svjedočanstvo o razvoju i doprinosu ovog skupa pravnoj teoriji i praksi.
Kotizacija za Savjetovanje iznosi 200,00 KM po učesniku i uplaćuje se na račun Udruženja sudija Republike Srpske broj 562099-000183688-98 kod Razvojne banke Banja Luka, sa naznakom: „Kotizacija za XX Savjetovanje“.
Učesnici su dužni da kopiju uplatnice dostave na e-mail us.rs@pravosudje.ba, a original predoče prilikom registracije i preuzimanja materijala za Savjetovanje.
Krajnji rok za uplatu kotizacije i dostavljanje dokaza o uplati je 1. oktobar 2026. godine.
Za učešće na Savjetovanju potrebno je da svaki sud, institucija ili učesnik pojedinačno izvrši rezervaciju smještaja u hotelu „Termag“, hotelu „Vučko“ ili drugom hotelu, odnosno privatnom smještaju. Troškove smještaja snose sami učesnici.
Okvirni program Savjetovanja biće naknadno dostavljen.

Predsednik Upravnog odbora
                                                                                    Udruženja sudija Republike Srpske
                                                                                                  Velimir Ninković

